**Fodboldturnering 2024/2025 - Turneringsbestemmelser**

**1. Tilmelding**

Tilmelding via dette link: [Fodboldturnering 2024/25 (jotform.com)](https://www.jotform.com/parasportdanmark/fodboldturnering)

Tilmeldingsfrist: 15. august 2024

Deltagergebyr: 2.000 kr. pr. hold (til dækning af værtsklubbernes udgifter).

**2. Spillesteder og -tidspunkter:**

I sæsonen 2024/2025 spilles der en ekstra indledende runde, så der er fire indledende runder.

1. runde:

Nord: 15. september 2024. Randers KFUM, Mariagervej 180, 8920 Randers NV.

Syd: 15. september 2024. Sønderborg Boldklub, Borgmester Andersensvej 100, 6400 Sønderborg

Øst: 15. september 2024. Snekkersten IF, Agnetevej 1, 3070 Snekkersten.

2. runde:

Nord: 5. oktober 2024. Brønderslev IF, Gl. Agdrupvej 17, 9700 Brønderslev.

Syd: 5. oktober 2024. Hammerum IF Specialfodbold, Frølundvej 41, 7400 Herning.

Øst: 6. oktober 2024. BK Røde Stjerne Roskilde, Darupvej 50, 4000 Roskilde

3. runde:

Nord: 26. april 2025. Skalborg Sportsklub, Hobrovej 435, 9200 Aalborg.

Syd: 26. april 2025. Nyborg G&IF Fodbold, Storebæltsvej 15, 5800 Nyborg.

Øst: 26. april 2025. Glostrup Special, Stadionvej 80, 2600 Glostrup.

4. runde:

Nord: 17. maj 2025. HOG Hinnerup, Svinget 6, 8382 Hinnerup.

Syd: 17. maj 2025. Esbjerg IF92, Lykkegårdsvej 11, 6700 Esbjerg.

Øst: 18. maj 2025. B. 1973 Herlev, Elverhøjen 64, 2730 Herlev.

DM: 21. juni 2025. Odense.

**3. Turneringsform**

Turneringen er opdelt i tre regioner: Nord, Syd og Øst.

I hver af de tre regioner spilles der fire indledende runder.

Første runde spilles som et teststævne, hvorefter holdene fordeles i forskellige niveauer/rækker for resten af turneringen. De resterende tre runder spilles som en samlet turnering i hver af rækkerne, hvor resultaterne herfra afgør en regionsmester i hvert niveau/række.

1. og 2. pladsen fra hvert niveau i hver region kvalificerer sig til DM. Det er kun hold, der har deltaget i alle fire indledende runder, der kan kvalificere sig til DM. Ved afbud gives pladsen videre.

**4. Niveauer/rækker**

I sæsonen 2024/2025 kan holdene tilmelde sig enten 8:8, 5:5 eller U18.

I tilmeldingen skal holdene angive forventet niveau i 8:8 (A, B eller C) og 5:5 (D eller E).

U18 spilles også som 5:5 og forventes ikke at blive opdelt i forskellige niveauer.

**5. Holdkort**

Alle hold skal udfylde holdkort ved hver turneringsrunde. Holdkort udleveres af værtsklubben og afleveres efter udfyldelse igen til værtsklubben.   
Holdkort kan ligeledes findes her (under ”Regler og nyttige links”): [Fodbold - parasport.dk](https://parasport.dk/idraetter/fodbold/)

**6. Point**

Der tildeles 3 point for en sejr, 1 point for uafgjort, og 0 point for nederlag.

Ved udeblivelse fra en kamp, taberdømmes holdet.

Ved pointlighed afgøres holdenes placering efter: 1) Indbyrdes kampe, 2) samlet målforskel, 3) samlet antal scorede mål.

**7. Protester**

Protester skal afleveres skriftlig til værtsklubben eller en repræsentant fra fodboldudvalget senest 1 time efter kampen er afsluttet. Protesten skal vedlægges et depositum på 250 kr., der vil blive returneret, hvis der gives medhold i protesten.

Fodboldudvalget afgør protesten hurtigst muligt efter at have hørt de implicerede parter.

Kun hold, der har part i sagen, kan nedlægge protest. Protester kan indgives af holdleder, træner eller bestyrelsesmedlem fra den pågældende klub.

Fodboldudvalget kan på eget initiativ tage sager op på bagkant af en turneringsrunde.

Øvrige bestemmelser om protester og ankemuligheder findes i ”Håndbog for idrætter” her: [Håndbøger - parasport.dk](https://parasport.dk/nyheder/oevrige-udgivelser/haandboeger/)

**8. Klubskifte**

En spiller kan kun repræsentere én klub pr. halvsæson (efterårssæsonen (1. og 2. runde)/forårssæsonen (3. og 4. runde samt DM)).

Det er tilladt at skifte klub mellem to sæsoner (sommerpausen) eller mellem 2. og 3 runde (vinterpausen).

En spiller er spilleberettiget øjeblikkeligt efter indmeldelse i klubben, så længe vedkommende ikke har repræsenteret den tidligere klub i samme halvsæson, eller er i kontingentrestance i den tidligere klub.

**9. Spilleberettigelse**

En spiller kan kun spille på ét hold ved hver turneringsrunde.

En spiller kan ikke rykkes ned på et lavere rangerende hold i klubben, hvis spilleren har spillet til minimum to af de indledende turneringsrunder.

En spiller kan frit rykke op på et af klubbens højere rangerende hold.

Det er til DM tilladt at benytte én spiller, som ikke har spillet i sæsonen, så længe spilleren er medlem af klubben og ikke har højere niveau end det pågældende hold.

**Regler**

**1. Banen**

8:8: Der spilles på 8:8-bane – eller på tværs af en 11:11-bane. Målfeltet er 8 x 25 meter. Straffesparkspletten er 8 meter inde på banen, midt for målet. Der spilles med 8:8-mål (5 x 2 meter).

5:5: Der spilles på 5:5-bane. Målfeltet er 5 x 13 meter. Straffesparkspletten er på kanten af målfeltet (5 meter inde på banen), midt for målet. Der spilles med 5:5-mål (3 x 1,5 meter).

**2. Bolden**

Boldstørrelse 5.

**3. Spillernes antal**

8:8: Det er tilladt at anvende op til 15 spillere pr. stævne. Et hold består af op til 11 spillere pr. kamp, hvor 8 spillere må være på banen samtidig.

5:5: Det er tilladt at anvende op til 9 spillere pr. stævne. Et hold består af op til 8 spillere pr. kamp, hvor 5 spillere må være på banen samtidig. Hvis et hold kommer bagud med 3 mål, må de sætte en ekstra spiller på banen. Alternativt kan det førende hold tage en spiller ud. Hvis målforskellen reduceres, skal en spiller tages ud/sættes ind igen.

Fri udskiftning er tilladt under hele kampen. Udskiftning skal ske fra sidelinjens midte under en standsning i spillet, hvor dommeren bliver underrettet.

Ved gult kort få spilleren 5 minutters udvisning, og i den periode spiller holdet i undertal. Ved rødt kort får spilleren karantæne resten af kampen og minimum den efterfølgende kamp (hvis det er den sidste kamp i en runde, følger karantænen med til første kamp i næste runde). Karantæne herudover kan besluttes af fodboldudvalget.

**4. Spillernes udstyr**

Holdet skal bære ensartede trøjer. Målmanden skal være iført en anden farve trøje.

Benskinner er obligatoriske.

En spiller må ikke bære noget, som er farligt for en selv eller andre.

Har to hold ens trøjer, skal udeholdet skifte eller bære overtrækstrøjer.

**5. Dommeren**

Værtsklubber sørger for, at der er dommere til kampene.

Dommerens myndighed begynder idet vedkommende indtræder på spillepladsen. Dommeren har fuld myndighed til at administrere og håndhæve spillets love. Dommerens afgørelser vedrørende det, som er foregået under spillet, samt kampens resultat, er endelige.

**6. Linjedommere**

Anvendes ikke.

**7. Spilletid**

8:8: Som udgangspunkt 2 x 15 minutter eller 2 x 20 minutter, men det afhænger af antal tilmeldte hold. Angives i kampprogrammet.

5:5: Som udgangspunkt 2 x 10 minutter, men det afhænger af antal tilmeldte hold. Angives i kampprogrammet.

**8. Spillets igangsættelse**

Begyndelsessparket er retningsfrit.

Modspillere skal være mindst 7 meter (8:8)/5 meter (5:5) fra bolden, indtil den er i spil.

**9. Bolden i og ude af spil**

Bolden er ude af spil, når hele bolden har passeret sidelinjen eller mållinjen.

**10. Scoring af mål**

Når hele bolden har passeret mållinjen mellem målstængerne og overliggeren.

**11. Offside**

Anvendes ikke.

**12. Utilladelig spillemåde**

Der dømmes frispark til modspillerne, hvis en spiller efter dommerens skøn begår en forseelse.

Frispark skal tages fra det sted, hvor forseelsen blev begået.

Hvis forseelsen bliver begået i eget målfelt, dømmes der straffespark.

Målmanden må samle bolden op ved tilbagelægning i rækkerne, der spiller 5:5.

**13. Frispark**

Ved frispark skal modspilleren være min. 7 meter (8:8)/5 meter (5:5) fra bolden.

**14. Straffespark**

Straffespark tages 8 meter (8:8)/5 meter (5:5) fra mållinjen og midt for målet. Øvrige spillere (bortset fra målmanden) skal være bag straffesparksmærket og minimum 7 meter (8:8)/5 meter (5:5) fra bolden.

**15. Indkast**

Der kan ikke scores direkte på indkast.

Kasteren skal have front mod banen og have en del af hver fod enten på sidelinjen eller på jorden uden for linjen. Boldene skal kastes bagfra over hovedet med begge hænder.

For spillere med fysisk handicap er det tilladt at udføre indkast ved at trille bolden ind under knæhøjde.

**16. Målspark**

Der dømmes målspark, når hele bolden har passeret mållinjen, enten i luften eller på jorden, når bolden sidst har rørt en spiller fra det angribende hold, og der ikke er scoret.

Der kan scores direkte på målspark, men kun i modspillernes mål.

**17. Hjørnespark**

Modspillerne skal være min. 7 meter (8:8)/5 meter (5:5) fra bolden.

Der kan scores direkte på hjørnespark, men kun i modspillernes mål.